**Poštovani Rektore prof. Božoviću, prorektorice, prorektore, predstavnici Vlade Crne Gore g-dine Obradoviću i g-djo Đuričković, gospodjice Brajović, predsjednice Kancelarije za Erasmus+ projekte g-djo Drljević, direktorice KC CG dr Radulović, dr Bajiću, profesoru Mašuloviću, koleginice i kolege dekani, predsjednice/i strukovnih komora, direktori zdravstvenih institucija dr Galiću i dr Jokiću, koleginice i kolege, dragi gosti, uvaženi diplomci, predstavnici medija.**

**Danas kad sat otkucava 25 godina postojanja Medicinskog fakulteta, predstavlja mi čast i zadovoljstvo da Vas pozdravim u ime studenata, nastavnika i saradnika i u svoje ime.  
Odgovarajući na izazove vremena, Medicinski fakultet je u četvrtvjekovnom trajanju, bastinio savremene modalitete obrazovanja, ostvarivši krucijalnu ulogu u razvoju zdravstvene misli u CG. Zadovoljstvo je biti u prilici da podijelimo sa vama ovaj svečani trenutak.**

**8.10.1997. godine prof. dr Zvonko Djordjević je održao prvo predavanje iz anatomije na Medicinskom fakultetu. Tada je počeo studentski čas i on još traje…**

**Vi ste dio velike porodice diplomiranih doktora na Medicinskom fakultetu. Od svog postojanja na svim studijskim programima Medicinskog fakulteta upisano je 5500 studenta a diplomiralo 3125 studenata, a od tog broja, doktora medicine, stomatologije i farmacije do danas diplomiralo je 1186 studenata. Za respekt i ponos Vaših porodica, nas nastavnika, Medicinskog fakulteta, Univerziteta i CG u cjelini.**

**Dragi diplomci,**

**Danas je za vas veliki dan. Za vas i za nas. Vaš boravak na Medicinskom fakultetu učinio je život raznovrsnijim, bogatijim sadržajima koji će trasirati put u Vašu budućnost. Vaša kreativnost i intelekt, posvećenost i odricanja, usmjerenja na nova naučna dostignuća, bili su temelj na kojem ste izgradili sebe, svoju profesiju na kojoj gradite svoju budućnost. Za to vam je bilo potrebno vrijeme, sistematičnost i odricanja.**

**Zajednička nit vašeg putovanja kroz medicinsku nauku je vaše saznanje i bavljenje pitanjem života i smrti.  
Sve nevolje, nedaće, pandemije i potresi nijesu mogli zaustaviti misiju obrazovanja i sticanja znanja, gradeći  
samosvijest o humanoj misiji svakog svršenog diplomca.  
Istoriju stvaraju oni koji urade velika djela. Vi ste krenuli putem velikih djela. Nastavljate putem humanosti i altruizma. Znam, da vas čeka neizvjesnost, hladan i nesiguran svijet, stran onom u kojem ste živjeli ovih šest godina. Ali vi ste lučonoše i nosioci promjena na bolje, vaša nezaustavljiva energija i znanje će mijenjati tokove na viši i bolji nivo u sistemu zdravstvene zaštite i društva u cjelini.  
Od danas ste spremni preuzeti postulate i obaveze medicinske struke. Pomagaćete bolesnima, kad oni podju od vas, bice zdraviji i srećniji ljudi.**

**Vrata ovog fakulteta su za vas uvijek otvorena. Zajedno smo gradili i izgradili profil humaniste, i tu treba iskazati zahvalnost svakom studentu, nastavniku i saradniku čiji su se obrazovno vaspitni i životni putevi bar jednom ukrstili.**

**Znam da smo tokom vašeg školovanja nesebično davali sebe i oplemenili vaše živote, s nadom da će mala klica koju smo vam podarili prerasti u drvo mudrosti i znanja, što je bila i naša obaveza.  
  
Najveća zaloga društva je u obrazovanju. Naša budućnost zavisi od obrazovanja u sadašnjosti. I bez dileme, obrazovanje je vaša opcija. Zato hrabro naprijed!!!**

**Na kraju koristim priliku da svima vama čestitam Novu godinu i Božićne praznike, poželim ličnu, porodičnu sreću i profesionalni prosperitet.  
  
Hvala…**